google/wiki40b huggingface dataset:
Άγιος Γεώργιος (ενορία), Γρενάδα

Γεωγραφία

Ο Άγιος Γεώργιος βρίσκεται νοτιοανατολικά της Γρενάδας. Είναι η νοτιοανατολικότερη ενορία της χώρας. Είναι η δεύτερη μεγαλύτερη σε έκταση ενορία της Γρενάδας, μετά τον Άγιο Ανδρέα. Συνορεύει στα νοτιοανατολικά με τον Άγιο Δαβίδ, στα βόρεια με τον Άγιο Μάρκο και στα βορειοανατολικά με τον Άγιο Ανδρέα.
Μιχαήλ Βολονάκης

Βιογραφία

Γεννήθηκε το 1875 στη Σύμη. Ολοκλήρωσε τις γυμνασιακές του σπουδές στη Θεσσαλονίκη. Σπούδασε φιλολογία στο Πανεπιστήμιο Αθηνών. Συνέχισε τις σπουδές του στην Αγγλία. Διορίστηκε γυμνασιάρχης στο Παγκύπριο Γυμνάσιο της Λευκωσίας στην Κύπρο και σε Αίγιο και Αθήνα. Το 1925 διορίστηκε τακτικός καθηγητής νεότερης ιστορίας του Πανεπιστημίου Αθηνών, ενώ το 1939 εξελέξη ομότιμος καθηγητής του πανεπιστημίου αυτού. Μεταξύ 1935 και 1936 διετέλεσε κοσμήτορας της Φιλοσοφικής Σχολής του Πανεπιστημίου Αθηνών. Διετέλεσε επίσης, έπειτα από αναγνώριση του έργου του από τον Ελευθέριο Βενιζέλο, Γενικός Γραμματέας του Υπουργείου Παιδείας (1912-1917), Διευθυντής της Ανωτάτης Εκπαίδευσης και Πρόεδρος του Εκπαιδευτικού Συμβουλίου. Ήταν επίσης σύμβουλος της Αρχαιολογικής Εταιρείας και της Εταιρείας Βυζαντινών Σπουδών. Το 1925 είχε πάρει μέρος στις συζητήσεις της Συνθήκης των Βερσαλλιών αλλά και στο Λονδίνο, με σκοπό την ένωση των Δωδεκανήσων με την Ελλάδα. Μάλιστα, η Ακαδημία Αθηνών, του απένειμε αργυρό μετάλλιο για τις προσπάθειες που κατέβαλε για την ένωσε των Δωδεκανήσων με την Ελλάδα. Στο έργο του συμπεριλαμβάνεται επίσης, η αναδιοργάνωση της εκπαίδευσης στα Δωδεκάνησα μετά την προσάρτηση τους στην Ελλάδα. Απεβίωσε στην Αθήνα, στις 8 Μαρτίου 1950.

Συγγράμματα

Συνέγραψε αρκετά βιβλία που σκοπό είχαν να αμβλύνουν τις διαφορές μεταξύ καθαρεύουσας και δημοτικής γλώσσας. Δημοσίευσε πολλές πραγματείες, τις «Ελληνικές σελίδες», την «Αγωγή του πολίτου» και άλλα πολλά.
Δημοσθένης Γούλας

Πρώτα χρόνια και σπουδές

Γεννήθηκε στην Γρανίτσα Ευρυτανίας το 1916 και σπούδασε νομικά στο Πανεπιστήμιο των Αθηνών, όπως και πολιτικές επιστήμες στο Πάντειο Πανεπιστήμιο. Μετεκπαιδεύτηκε στις ΗΠΑ με υποτροφία των Ηνωμένων Εθνών. 
Ήταν παντρεμένος με την Ισμήνη Ποτηροπούλου.

Πολιτική καριέρα

Σύντομα ανέλαβε διάφορες πολιτικές θέσεις και δίδαξε σε σχολές της Αστυνομίας Πόλεων και αλλού, Υπήρξε αντιπρόεδρος του Ανωτάτου Συμβουλίου Δημοσίων Υπηρεσιών (ΑΣΔΥ). Διορίστηκε Νομάρχης Χαλκιδικής από τον Φεβρουάριο του 1956 ως τον Ιούλιο του 1959. Έπειτα μετατέθηκε στη Φθιώτιδα (1959) και στη συνέχεια στην Αρκαδία (1962-64) και στην Εύβοια (1964).

Συγγραφικό έργο

Ο Δημοσθένης Γούλας ανέπτυξε συγγραφικό έργο και μερικά από τα έργα του είναι "Οι χωριανοί μου" (1955),  "Το Άγιον Όρος και η Χαλκιδική" και "Η Ευρυτανία και τα προβλήματά της".
Πέθανε το καλοκαίρι του 1990 σε ηλικία 74 ετών και κηδεύτηκε στις 2 Ιουλίου, από το ναό Αγίας Παρασκευής Αττικής. Η ταφή του έγινε στη γενέτειρά του, στις 3 Ιουλίου.
Μαρία Μπεκατώρου

Βιογραφικό

Το 1992 άρχισε την καριέρα της ως δημοσιογράφος του καλλιτεχνικού ρεπορτάζ στο ΤΗΛΕΑΣΤΥ. Το 2007 ερμήνευσε μαζί με την Πόπη Μαλλιωτάκη την μπαλάντα με τίτλο «Έτσι νομίζεις» που συμπεριλήφθηκε στο δίσκο της Πόπης Μαλλιωτάκη, με τίτλο «Άλλη μια φορά». Το 2011 γίνεται ευρύτερα γνωστή από τη συμμετοχή της στο φιλανθρωπικό σόου Just the 2 of us του Mega, όπου κατέκτησε την δεύτερη θέση μαζί με τον Χρήστο Χολίδη. Λίγο αργότερα, παρουσίασε την εκπομπή Masterchef Junior στο ίδιο κανάλι, ενώ παράλληλα συνέχιζε κανονικά να παρουσιάζει την πρωινή ψυχαγωγική εκπομπή με τίτλο Χωρίς Ταμπού στο ΤΗΛΕΑΣΤΥ μέχρι το 2013. Την ίδια χρονιά παρουσίασε ραδιοφωνική εκπομπή με την Μαρία Ηλιάκη και τον Μάκη Πουνέντη. Το 2013 αναλαμβάνει την παρουσίαση του σόου με φιλανθρωπικό σκοπό Your Face Sounds Familiar στον ΑΝΤ1, το οποίο συνεχίζεται έως σήμερα. Παράλληλα με το σόου, ήταν παρουσιάστρια της εκπομπής Τα Καρντάσιανς στο πλευρό του Γρηγόρη Αρναούτογλου και του Δημήτρη Σταρόβα μέχρι και το 2015. Τον Μάιο του 2015, ανέλαβε την παρουσίαση της πρωινής ψυχαγωγικής εκπομπής Πρωινό ΣουΚου που προβάλλονταν στον ΑΝΤ1, κάθε Σαββατοκύριακο. Από τον Οκτώβριο του 2015 συνέχισε να παρουσιάζει την συγκεκριμένη εκπομπή με συμπαρουσιαστή τον Νίκο Μουτσινά. Μετά την αποχώρηση του Νίκου Μουτσινά από την εκπομπή το 2016, η Μαρία από τον Οκτώβριο του ίδιου έτους συνεχίζει να παρουσιάζει την εκπομπή μαζί με τον Δημήτρη Ουγγαρέζο και η εκπομπή μετονομάζεται σε ΣουΚου, ενώ αλλάζει και ώρα προβολής «μετακομίζοντας» στη μεσημεριανή ζώνη του Σαββατοκύριακου. Λίγο καιρό αργότερα, όμως, η εκπομπή επιστρέφει στην πρωινή ζώνη του σταθμού το Σαββατοκύριακο μετά το κόψιμο της εκπομπής «Jenny Jenny» λόγω της αστάθειας της διαφημιστικής αγοράς. Έχει εργαστεί στο μουσικό περιοδικό Ποπ Κορν και έχει συμμετάσχει στο videoclip του τραγουδιού με τίτλο «Κακομάθημενο» του Χρήστου Χολίδη. Το 2014 έγινε το πρόσωπο διαφημίσεων της ιστοσελίδας BrandsGalaxy. Το 2013 κέρδισε το βραβείο της καλύτερης παρουσιάστριας ψυχαγωγικής εκπομπής της χρονιάς από Κυπριακό έντυπο. Παρουσιάζει στον ΑΝΤ1 το τηλεπαιχνίδι Still Standing. Έκανε διαφήμιση στο σιρόπι Octonion.
Περιφέρεια Ανατολικού Καζακστάν

Φύση

Η περιφέρεια καταλαμβάνει ένα ευρύ φάσμα γεωγραφικών και κλιματικών περιοχών με τα όρη Αλτάι στα ανατολικά και στο ανατολικό μέρος της καζακικής στέππας στα δυτικά της περιφέρειας.

Δημογραφικά στοιχεία

Το 55% των κατοίκων είναι Καζάκοι και το 41% είναι Ρώσοι.

Αθλητισμός

Η περιφέρεια έστειλε μια ομάδα μπάντι στην Σπαρτακιάδα το 2009 και τερμάτισε τρίτη.
Ο Φίλος του Νόμου

Ο Φίλος του Νόμου ήταν εφημερίδα που εκδίδοταν επί τρία χρόνια ( 10 Μαρτίου 1824- 27 Μαΐου 1827) στην Ύδρα από τον Ιταλό φιλέλληνα Ιωσήφ Κιάπε (Giuseppe Chiappe). Η εφημερίδα εξέδωσε συνολικά 296 φύλλα. Ήταν η μακροβιότερη εφημερίδα της Ελληνικής Επανάστασης.
Κυκλοφόρησε πρώτη φορά στις 10 Μαρτίου του 1824 και έβγαινε δύο φορές την εβδομάδα, Δευτέρα και Παρασκευή. Ενώ ξεκίνησε ως ανεξάρτητη εφημερίδα (στον πρόλογο της μάλιστα έγραφε Προκύπτει τέλος πάντων εις φως ο Φίλος του Νόμου... Η ονομασία του αρκεί να βεβαιώση καθένα δια την ειλικρινή ουδετερότητα, την οποία θέλει φυλάξει και δια το μίσος του κατά των φατριών. Εμείς θέλομεν να βασιλεύη ο Νόμος και κανείς ποτέ περισσότερον παρ' αυτόν να μην ισχύση...), με το διάταγμα 972 της 14ης Απριλίου του 1824, έγινε επίσημο δημοσιογραφικό όργανο της Διοίκησης, άλλαξε ο τίτλος από Ο Φίλος του Νόμου, εφημερίς της νήσου Ύδρας σε Ο Φίλος του Νόμου, εφημερίς της Διοικήσεως και της νήσου Ύδρας και άρχισε να τυπώνεται στο πιεστήριο που ήταν δωρεά του Γάλλου εκδότη και φιλέλληνα Φιρμέν Ντιντό (Ambroise - Firmin Didot).
Δημοσίευε αποφάσεις, ψηφίσματα, πράξεις και εγκυκλίους του Εκτελεστικού και τα πρακτικά του Βουλευτικού αλλά και ειδήσεις σχετικά με πολεμικές επιχειρήσεις και τις εξελίξεις στον εμφύλιο πόλεμο εκφράζοντας τις επίσημες απόψεις της διοίκησης. Τον ενάμισι περίπου χρόνο που ήταν όργανο της διοίκησης είχε προκαλέσει την ενόχληση μελών του Βουλευτικού, καθώς ελεγχόταν από τους αδερφούς Κουντουριώτη (όπως και πριν γίνει όργανο της Διοίκησης) και ζητούσαν την μεταφορά της στο Ναύπλιο και την αφαίρεση από τον τίτλο της αναφοράς της Διοικήσεως. 
Παρέμεινε όργανο της διοικήσεως μέχρι τον Οκτώβριο του 1825 οπότε ξεκίνησε στο Ναύπλιο η έκδοση της Γενικής Εφημερίδας της Ελλάδας, μετά την έκδοση της οποίας Ο Φίλος του Νόμου συνέχισε να εκδίδεται ως ανεξάρτητη πλέον εφημερίδα, οπότε και αυξήθηκαν τα άρθρα για την παιδεία, την ελευθεροτυπία κ.α.. Αφότου άρχισε να εκδίδεται ξανά ως ανεξάρτητη εφημερίδα, στηλίτευε τον «κοτζαμπασισμό» και ασκούσε έντονη κριτική στη Γενική Εφημερίδα της Ελλάδος, όταν όμως ο εκδότης της τελευταίας Θεόκλητος Φαρμακίδης διώχθηκε, ο Φίλος του Νόμου τον στήριξε.
Με την έναρξη του 1827 η πολεμική της απέναντι στους φορείς της εξουσίας γίνεται έντονη, Ταυτόχρονα έρχονται στο φως κείμενα που αποβλέπουν στη διαμόρφωση των δημοκρατικών συνειδήσεων. Πολλά τα υπογράφει ο Αλέξανδρος αλλά τα περισσότερα ο Παναγιώτης Σούτσος, για ένα διάστημα συνεργάτης της εφημερίδας και εκφραστής στα χρόνια 1826-1827, του μαχητικού πνεύματος για την προάσπιση των συνταγματικών ελευθεριών.
Ιβάν Μπαλάζ

Βιογραφία

Γεννήθηκε σε μια πλούσια οικογένεια γαιοκτημόνων, η οποία συνέβαλε στην ταχεία ανάπτυξή του στην αντισφαίριση. Ο πατέρας του κατασκεύασε δύο γήπεδα τένις στο Ελεμίρ, όπου ο γιος του Ιβάν έμαθε τένις. Ο Ίβαν παρακολούθησε το γυμνάσιο του Ναγκιμπετσερέκ και συνέχισε τις σπουδές του στη Βουδαπέστη.

Καριέρα στην αντισφαίριση

Στο κολέγιο έπαιξε τένις καθώς και μπάσκετ, χόκεϊ, ποδόσφαιρο και στίβο. Ξεκίνησε να κερδίζει τίτλους από το διεθνή πρωτάθλημα του Nagybecskerek. Ο πρώτος θρίαμβος ήταν το 1922 στο απλό του εθνικού πρωταθλήματος της Γιουγκοσλαβίας στο Νόβισαντ και το 1926 στέφθηκε πρωταθλητής Γιουγκοσλαβίας. Συμμετείχε στην ομάδα του κυπέλλου Ντέιβις του Βασιλείου της Γιουγκοσλαβίας για τον πρώτο αγώνα ενάντια στην Ινδία στο Ζάγκρεμπ τον Μάιο του 1927.
Στη συνέχεια ο Μπαλάζ εκπροσώπησε την Ουγγαρία κάνοντας ντεμπούτο σε έναν αγώνα ενάντια στην Αυστρία. Την εποχή εκείνη ήταν πέμπτος ή έκτος στην ουγγρική κατάταξη. Το 1929 ήταν δεύτερος στο διπλό αντρών στο Πρωτάθλημα αντισφαίρισης Ανατολικής Μεσογείου. Το 1930 κέρδισε τη δεύτερη θέση στο μικτό διπλό στο Διεθνές πρωτάθλημα του Βουκουρεστίου. Στο Cluj-Napoca κέρδισε στο διπλό με τον συμπαίκτη τον Μπέλα φον Κέρλιγκ ενώ ήταν τρίτος στο απλό και στο μεικτό διπλό. Το 1931 έφτασε σε τέσσερις τελικούς στο διπλό αντρών, μεταξύ των οποίων το Ουγγρικό , ενώ στο διεθνές πρωτάθλημα της Βαρσοβίας ήταν στον τελικό του διπλού αντρών και στο μεικτό.
Το 1928 ο Μπαλάζ αγωνιζόταν με την Ουγγαρία και δεν βρισκόταν πλέον στην ομάδα της Γιουγκοσλαβίας του κυπέλλου Ντέιβις. Έπαιζε ως επί το πλείστον στη Βουδαπέστη και εντάχθηκε στο "Club Magyar Atlétikai". Το 1944 μετακόμισε στην Αυστρία, όπου συνέχισε την καριέρα του στην αντισφαίριση. Το 1951 έζησε και εργάστηκε στη Γαλλία, όπου ήταν αφοσιωμένος τενίστας και προπονητής για το υπόλοιπο της ζωής του.
Πέθανε στο Παρίσι το 1971. Ο "σύλλογος τένις Καλέμπ" στο Ζρένιανιν της Σερβίας διοργανώνει κάθε χρόνο τουρνουά που φέρει το όνομά του.
Γερμανικές πινακίδες αυτοκινήτων

Οι γερμανικές πινακίδες κυκλοφορίας αυτοκινήτων (KFZ-Kennzeichen) φανερώνουν την πόλη ή περιοχή στην οποία είναι δηλωμένο το συγκεκριμένο αυτοκίνητο. Στην περίπτωση της περιοχής τα αρχικά μπορούν να προέρχονται και από την έδρα της περιοχής.

Χρήση

Όταν στη Γερμανία κάποιος αλλάζει την έδρα της κύριας κατοικίας του ή αγοράζει καινούργιο αυτοκίνητο, είναι υποχρεωμένος να αγοράσει νέες πινακίδες κυκλοφορίας. Μπορούν να αγοραστούν οι συνήθεις πινακίδες κυκλοφορίας, που ισχύουν καθ' όλη τη διάρκεια του έτους ή εποχιακές με διάρκεια ισχύος μεταξύ 2 και 11 μηνών (Saisonkennzeichen). Οι πινακίδες αυτές στο δεξί άκρο μετά τον αριθμό κυκλοφορίας αναγράφουν (υπό μορφή που μοιάζει με κλάσμα) τον πρώτο και τον τελευταίο μήνα δικαιώματος κυκλοφορίας. Η δυνατότητα αυτή υπάρχει από την 1. Μαρτίου 1997 και είναι ιδιαίτερα δημοφιλής σε κατόχους οχημάτων, που αποφεύγουν να κινούνται τους χειμερινούς μήνες, όπως κάμπριο, δίκυκλα, τροχοβίλες και αυτοκίνητα αντίκες (Oldtimer). Η ρύθμιση αυτή έχει ως θετική συνέπεια την αναλογική καταβολή τελών κυκλοφορίας μόνο για τους επιθυμητούς μήνες κυκλοφορίας εξοικονομώντας χρόνο και χρήμα για τον κάτοχο, που γλιτώνει τη διαδικασία δήλωσης και αποδήλωσης του οχήματος, ενώ η υπηρεσία γλιτώνει την ανάλογη κίνηση κοινού και τη γραφειοκρατία.

Επίσης στη Γερμανία υπάρχουν οι πινακίδες βραχείας διάρκειας (Kurzzeitkennzeichen), που χορηγούνται για δοκιμή ενός οχήματος ή μεταφορά του στην έδρα κατοικίας μετά την αγορά. Σε αυτές δεξιά του αριθμού κυκλοφορίας υπάρχουν τρεις αριθμοί, ένας κάτω από τον άλλον, που δείχνουν την ημέρα, το μήνα και τον χρόνο (με δύο ψηφία) εκπνοής της ισχύος τους, η οποία ποικίλλει μεταξύ μίας και πέντε ημερών.

Η αγορά νέων πινακίδων κυκλοφορίας μπορεί να γίνει από την υπηρεσία παράλληλα με τη χορήγηση της άδειας κυκλοφορίας, από ιδιώτες και μέσω διαδικτύου, κοστίζει από 3€ (παραγγελία > 5 τεμαχίων μέσω διαδικτύου) ως περίπου 30€. Εάν ένα αυτοκίνητο πωλείται, αλλά παραμένει στην ίδια πόλη ή περιοχή, η πινακίδα του συνήθως παραμένει η ίδια και καταχωρείται απλά ο νέος κάτοχος στην άδεια κυκλοφορίας.

Ιστορία

Το σύστημα εφαρμόστηκε την πρώτη Ιουλίου του 1956 στην Δυτική Γερμανία και στο Δυτικό Βερολίνο και από την πρώτη Ιανουαρίου 1992 στην ενωμένη Γερμανία. Το 1994 παρουσιάστηκαν η νέες πινακίδες με την γραμματοσειρά FE και ήταν διαθέσιμες παράλληλα με τις παλιές μέχρι το 2001. Από το 2000 και μετά χορηγούνται αποκλειστικά οι πινακίδες με τη σήμανση της Ευρωπαϊκής Ένωσης.
Ρούσσος Καπετανάκης

Πρώτα χρόνια , σπουδές και στρατιωτική θητεία

Γιος του Ιωάννη Καπετανάκη και της Χρυσάνθης Κουνδούρου, σπούδασε Νομικά στο Πανεπιστήμιο των Αθηνών, αφού πρώτα ολοκλήρωσε το πρακτικό Λύκειο. Εν συνεχεία φοίτησε στη Σχολή Εφέδρων Αξιωματικών. Κατά τον πόλεμο του 1940 πολέμησε ως Ανθυπολοχαγός. Στη διάρκεια της Κατοχής παρέμεινε στην Αθήνα, στο πλευρό του αγαπημένου του θείου, Ιωσήφ Κούνδουρου. Εργάστηκε ως δικηγόρος στον Άγιο Νικόλαο, όπου εγκαταστάθηκε μόνιμα μετά την απελευθέρωση.

Δημαρχία

Ο Ρούσσος Καπετανάκης χρημάτισε Δήμαρχος του Αγίου Νικολάου από τις 24 Μαΐου 1959 ως τις 3 Μαΐου 1968, οπότε εξαναγκάστηκε σε παραίτηση από τη χούντα, και ξανά από την 1η Ιουνίου 1975 ως τις 31 Δεκεμβρίου 1982. Η θητεία του στη δημαρχία ήταν πολύ επιτυχημένη κυρίως στο θέμα της ανάπτυξης του τουρισμού και του πολιτισμού.
Με τη συμπαράσταση και συμμετοχή του Δήμου ιδρύθηκε η εταιρεία "Τουριστικές Επιχειρήσεις Αγίου Νικολάου Α.Ε." (1963) από τους Ηλία Σωτήρχο και Ελένη Νάκου, η δραστηριότητα της οποίας είχε ως αποτέλεσμα να ανεγερθεί το παλαιότερο διεθνώς γνωστό ξενοδοχείο στην πόλη, το "Μίνος Μπιτς", το οποίο φιλοξένησε διασημότητες όπως ο ποιητής Γιώργος Σεφέρης και ο Γουόλτ Ντίσνεϊ.Το 1970 ιδρύθηκε από την Ελένη Νάκου και τους Σπύρο και Γιώργο Κοκοτό η εταιρεία "Ήλιος Α.Ε.". η δραστηριότητα της οποίας οδήγησε στη λειτουργία του επίσης διάσημου ξενοδοχείου διεθνώς, "Ελούντα Μπιτς"
Την ίδια περίοδο, ιδρύθηκαν η Κουνδούρειος Δημοτική Βιβλιοθήκη (1964) με πρώτο πυρήνα τη δωρεά της Χρυσούλας Ξανθουδίδου-Κουνδούρου (ήταν αδερφή του εκτελεσθέντος Ρούσου Κούνδουρου) και το Εθνικό Αρχαιολογικό Μουσείο Αγίου Νικολάου το 1963.
Επιμελήθηκε πολλά έργα στην πόλη, εκτός από τις ασφαλτοστρώσεις, ενώ φρόντισε και για τη διαμόρφωση ενός ζωολογικού κήπου, στο χώρο της λίμνης του Αγίου Νικολάου.
Ο Ρούσος Καπετανάκης πέθανε στο Λονδίνο έπειτα από εγχείριση καρδιάς στην οποία είχε υποβληθεί και κηδεύτηκε με δαπάνες του Δήμου Αγίου Νικολάου από τον καθεδρικό ναό της Αγίας Τριάδας.
Υποκορισμός

Ο υποκορισμός είναι μια μορφολογική λειτουργία της γλώσσας με την οποία οι άνθρωποι εκφράζουν είτε την φυσική είτε τη συναισθηματική σμίκρυνση της σημασίας μιας λέξης.
Με τον όρο υποκοριστικά ονομάζουμε παράγωγες πάντα λέξεις με ιδιαίτερες καταλήξεις σε αντίθεση με τα χαϊδευτικά τα οποία προέρχονται από παραλλαγές συντμήσεων των ονομάτων.
Ο υποκορισμός χρησιμοποιείται ήδη από την Αρχαία ελληνική γλώσσα και συναντάται επίσης σε αρκετές σύγχρονες γλώσσες, κυρίως της Μεσογείου.
Χάροπας

Στην ελληνική μυθολογία με το όνομα Χάροπας (Χάρωψ) είναι γνωστός ένας από τους γιους του Τρώα Ιππάσου και της Νύμφης Ωκυρρόης. Ο Χάροπας, όπως και οι αδελφοί του Ιππομέδοντας, Σώκος, Αγέλαος και Πάμμων, έλαβε μέρος στον Τρωικό Πόλεμο, όπου και σκοτώθηκε από τον Οδυσσέα. Ο Χάροπας, που δεν πρέπει να συγχέεται με τον Χάροπο, αναφέρεται στην Ιλιάδα του Ομήρου (ραψωδία Λ, στίχος 426).
Κρεμαστή Εκκλησία

Σημασία

Η Κρεμαστή Εκκλησία αποτελεί την πλέον γνωστή Κοπτική Χριστιανική εκκλησία στο Κάιρο, καθώς και πιθανώς την πρώτη που χτίστηκε υπό αρχιτεκτονική μορφή Βασιλικής. Πιθανολογείται πως ανεγέρθηκε κατά την περίοδο στην διάρκεια της οποίας Πατριάρχης ήταν ο Ισαάκ (690–92), αν και πιστεύεται πως προϋπήρχε εκκλησιαστική κατασκευή αν και όχι στην ίδια θέση, με την χρονολογία της να εκτιμάται στον 3ο ή 4ο αιώνα. Ωστόσο, η παλαιότερη αναφορά της εκκλησίας ήταν σε μια φράση εντός της βιογραφίας του Πατριάρχη Ιωσήφ (831–49), όταν ο κυβερνήτης της Αιγύπτου είχε επισκεφθεί την εκκλησία. Η εκκλησία ανακατασκευάστηκε σε μεγάλο βαθμό από τον Πάπα Αβραάμ (975–78), ενώ έχει ανακαινισθεί και σε αρκετές άλλες περιπτώσεις συμπεριλαμβανομένης μιας εκτεταμένης επισκευής και ανακαίνισης της εκκλησίας και των γειτονικών αυτής χώρων, η οποία ολοκληρώθηκε το 2011. Αντικείμενα ιστορικής αξίας, τα οποία δεν ευρίσκονταν, πλέον, σε χρήση μεταφέρθηκαν στο Κοπτικό Μουσείο.
Στην συγκεκριμένη εκκλησία λέγεται πως έχουν λάβει χώρες αρκετές εμφανίσεις της Παναγίας. Λέγεται πως εμφανίστηκε στον ύπνο του Κόπτη Πάπα Αβραάμ κατά την διάρκεια της δεκαετίας του 970 μ.Χ., στα πλαίσια της διήγησης αναφορικά με την μετακίνηση μέσω της πίστεως του Όρους Μουκατάμ.

Έδρα του Κόπτη Πάπα

Έδρα του Κόπτη Ορθόδοξου Πάπα Αλεξανδρείας ήταν, ιστορικά, η Αλεξάνδρεια της Αιγύπτου. Ωστόσο, καθώς οι κυβερνούσες δυνάμεις εγκατέλειψαν την Αλεξάνδρεια για το Κάιρο μετά την Αραβική εισβολή της Αιγύπτου, κατά την περίοδο εξουσίας του Πάπα Χριστόδολου, το Κάιρο και η Κρεμαστή Εκκλησία κατέστησαν ως η μόνιμη κι επίσημη κατοικία του Κόπτη Πάπα το 1047.
Έριδες ξέσπασαν μεταξύ της Εκκλησίας των Αγίων Σέργιου και Βάκχου και της Εκκλησίας Ελ Μουαλακά ξέσπασαν, λόγω της επιθυμίας του Πατριάρχη η χειροτονία του να λάβει χώρα στην Κρεμαστή Εκκλησία, μια τελετή η οποία ελάμβανε παραδοσιακά χώρα στους Αγίους Σέργιο και Βάκχο.
Αμπντουλάχι Γιουσούφ Αχμέντ

Πολιτική καριέρα

Γεννήθηκε στις 15 Δεκεμβρίου 1934 στην πόλη Wardheer, σε περιοχή της σημερινής Αιθιοπίας. Εξελέγη Προσωρινός Πρόεδρος της Σομαλίας από ειδική σύνοδο του προσωρινού Κοινοβουλίου στο Ναϊρόμπι, στις 10 Οκτωβρίου 2004 και ορκίστηκε στις 14 Οκτωβρίου της ίδιας χρονιάς. Την ίδια περίοδο ταξίδεψε στην Πάτρα όπου και γνώρισε μια νεαρή φοιτήτρια την Κατερίνα την οποία και ερωτεύτικε σφόδρα. Η σχέση τους τον σημάδεψε και το έριξε στη λευκανση των δοντιών του τα οποία τα περιποιόταν καθημερινώς. Το 3008 κέρδισε βραβείο καθαρής αναπνοής και αστραφτερού φρονιμίτη.
Το 2006 και τον Ιούνιο του 2008 έγιναν δολοφονικές απόπειρες εναντίον του Προέδρου. Πέντε άνθρωποι σκοτώθηκαν και δεκάδες τραυματίστηκαν όταν παγιδευμένο με εκρηκτικά όχημα εξερράγη τη στιγμή που η αυτοκινητοπομπή του προέδρου διερχόταν κεντρικού δρόμου της Μπεϊντόα, στη Σομαλία, στις 18 Σεπτεμβρίου 2006, η οποία έχει μετατραπεί σε έδρα της προσωρινής κυβέρνησης μετά την κατάληψη του Μογκαντίσου από τους αντάρτες. Ο Πρόεδρος απομακρύνθηκε σώος και αβλαβής από την περιοχή της επίθεσης, ενώ έξι ένοπλοι φέρονται να σκοτώθηκαν κατά τη διάρκεια ανταλλαγής πυρών με τους σωματοφύλακές του. Toν Ιανουάριο του 2007 ο Αχμέντ έφτασε για πρώτη φορά στη Σομαλία από την εκλογή του, το 2004.

Παραίτηση

Ο Γιουσούφ Αχμέτ παραιτήθηκε στις 29 Δεκεμβρίου του 2008 , κατηγορώντας τη Διεθνή Κοινότητα για αποτυχία στήριξης στη μεταβατική κυβέρνηση της χώρας του. Ανέφερε επίσης ότι ο πρόεδρος της Βουλής, Σεΐχ Άντεν Μαντόμπε, θα αναλάμβανε στη θέση του και κατευθύνθηκε στο αεροδρόμιο με άγνωστο προορισμό.

Θάνατος

Πέθανε από προβλήματα στο ήπαρ στις 23 Μαρτίου 2012.
Skeptics Apocalypse

Ιστορία του άλμπουμ

Οι ηχογραφήσεις του δίσκου πραγματοποιήθηκαν στο Λος Άντζελες από τον Δεκέμβριο του 1984 ως τον Φεβρουάριο του 1985 με παραγωγό τον Τζέι Τζόουνς.
Η ανταπόκριση προς τον δίσκο υπήρξε ιδιαίτερα θετική, με τον εκδότη του περιοδικού Metal Forces, Μπέρναρντ Ντο, να το χαρακτηρίζει ως ένα από τα αγαπημένα του άλμπουμ για εκείνη τη χρονιά, ενώ οι αναγνώστες του περιοδικού ψήφισαν τον τραγουδιστή Τζον Σιρίς ως τον τέταρτο καλύτερο τραγουδιστή του 1985. Μετά την κυκλοφορία του άλμπουμ, ο κιθαρίστας Κερτ Κίλφελτ αποχώρησε για να δημιουργήσει τους Holy Terror, δίνοντας την θέση του στον Μπέρνι Βερσέι.
Το κομμάτι "Back to Reign" επανηχογραφήθηκε με νέους στίχους από τους Holy Terror και μετονομάστηκε σε "Debt of Pain" για το άλμπουμ "Mind Wars" του 1988.
Για την προώθηση του δίσκου, το συγκρότημα περιόδευσε στην Μεγάλη Βρετανία με τους Raven, πριν αποχωρήσει και ο Τζορτζ Ρομπ, δίνοντας την θέση του στον Μάικλ Ζάπουτιλ. Οι Agent Steel ηχογράφησαν το ΕΡ "Mad Locust Rising" τον Οκτώβριο του 1985 στα Indigo Ranch Studios του Μαλιμπού, στο οποίο συμπεριλήφθηκε η διασκευή στο "The Ripper" των Judas Priest.
Το συγκρότημα έπαιξε στο φεστιβάλ "Aardschok Dag" της Ολλανδίας και περιόδευσε στην Ευρώπη μαζί με τους Overkill και τους Anthrax στην περιοδεία "Speed Metal attack", τον Μάιο του 1986.
Μη σπρώχνεις, έρχομαι (ταινία)

Πλοκή

Ο Πίτερ Χάιμαν (Ρόμπερτ Ντάουνι Τζ.) πρόκειται να γίνει πατέρας σε πέντε ημέρες. Καθώς σπεύδει να προλάβει την πτήση της επιστροφής από την Ατλάντα για να είναι στο πλευρό της συζύγου του στη γέννα, θα συναντήσει τυχαία έναν επίδοξο νέο ηθοποιό, τον Ίθαν Τρέμπλεϊ (Ζακ Γαλιφιανάκης).
Ο Πίτερ θα αναγκαστεί να ταξιδέψει οδικώς με τον Ίθαν, διασχίζοντας ουσιαστικά ολόκληρη τη χώρα. Το αποτέλεσμα της περιπέτειάς τους θα είναι ένας σωρός διαλυμένα αυτοκίνητα, δεκάδες κατεστραμμένες φιλίες και η απώλεια των τελευταίων ψηγμάτων ψυχραιμίας του Πίτερ.
Φρούριο Χώμα

Το Φρούριο Χώμα ήταν ένα βυζαντινό φρούριο στην κεντρική Ανατολία, το οποίο έπαιξε σημαντικό ρόλο στις εκστρατείες κατά των Σελτζούκων Τούρκων στα τέλη του 11ου και 12ου αιώνα.
Το Χώμα βρισκόταν στην άνω κοιλάδα του ποταμού Μαιάνδρου στη Φρυγία. Μετά τη Μάχη του Μαντζικέρτ, έγινε ένα απομονωμένο βυζαντινό φυλάκιο που περιβαλλόταν από τουρκικό έδαφος. Τα στρατεύματά που έδρευαν στο φρούριο, οι Χωματηνοί, συχνά συμμετείχαν στις εκστρατείες του Νικηφόρου Γ' Βοτανειάτη (1078-1081) και του Αλεξίου Α Κομνηνού (1081-1118). Λόγω της στρατηγικής θέσης του σε έναν από τους δρόμους που οδηγούν στο εσωτερικό της Ανατολίας, έγινε ένα σημαντικό ορμητήριο των Κομνηνών αυτοκρατόρων στις εκστρατείες τους για να απωθήσουν τους Τούρκους. Τον 12ο αιώνα, αποτέλεσε ξεχωριστή διοικητική ενότητα ως «Χώμα και Καππαδοκία», και διοικούνταν από έναν «τοπάρχη».
Το Χώμα παρέμεινε υπό διαρκή τουρκική απειλή ολόκληρο τον 12ο αιώνα. Ο αυτοκράτορας Ισαάκιος Β΄ Άγγελος (1185-1195, 1203-1204) το οχύρωσε εκ νέου το 1193, και το μετονόμασε «Αγγελόκαστρο» δίνοντας το όνομα της δυναστείας του. Το Χώμα τελικά έπεσε στα χέρια των Τούρκων σε σύντομο χρονικό διάστημα μετά τη διάλυση της Βυζαντινής Αυτοκρατορίας από την Δ΄ Σταυροφορία το 1204.
Το Φρούριο του Σουβλαίου, που βρίσκεται σε κοντινή απόσταση, ξαναχτίστηκε από τον αυτοκράτορα Μανουήλ Α΄ (1143-1180) το 1175, αλλά εγκαταλείφθηκε μετά τη Μάχη του Μυριοκέφαλου.
Homo

Ονομασία

Στις βιολογικές επιστήμες, ιδιαίτερα στην ανθρωπολογία και την παλαιοντολογία, η κοινή ονομασία όλων των μελών του γένους Homo είναι "άνθρωπος". Η λέξη homo στα Λατινικά σημαίνει "άνθρωπος".
Πιπεραζίνη

Η πιπεραζίνη είναι λευκή, κρυσταλλική οργανική ένωση που αποτελείται από εξαμελή δακτύλιο άνθρακα, που περιέχει δυο άτομα αζώτου σε απέναντι (-π-) θέσεις. Στη φύση απαντά στη μορφή μικρών υγροσκοπικών κρυστάλλων με αλατούχα γεύση.

Χημεία

Γενικότερα, οι πιπεραζίνες είναι μια ευρεία ομάδα χημικών ενώσεων, αρκετές από τις οποίες έχουν χρήσιμες φαρμακολογικές ιδιότητες. Κοινό χαρακτηριστικό τους, από χημική άποψη, το ότι περιέχουν τη λειτουργική ομάδα της πιπεραζίνης και είναι ισχυρές βάσεις. Διαλύονται στο νερό αλλά όχι στον διαιθυλαιθέρα. Επίσης, απορροφούν εύκολα υγρασία και διοξείδιο του άνθρακα από τον ατμοσφαιρικό αέρα.

Χρήσεις

Οι πιπεραζίνες (τα προϊόντα της πιπεραζίνης) χρησιμοποιούνται ως αντιρευματικό φάρμακο. Επίσης, καταπολεμούν τους έλμινθες (εντερικούς σκώληκες). Σε υγρή μορφή χρησιμοποιούνται σε καθαριστικές μηχανές.
Τα τελευταία χρόνια (μετά το 2007) γίνονται έρευνες, με βάση τις πιπεραζίνες, που στοχεύουν σε μια νέα κατηγορία συνθετικών χαπιών για τη διασκέδαση και την ευφορία, σε αντικατάσταση της μεγάλης κατηγορίας των αμφεταμινών του τύπου «ecstasy».